Un bărbat a murit strivit sub cupa unui utilaj de încărcare, în Hunedoara. Cine l-a găsit
Un bărbat de 61 de ani a fost găsit decedat sub cupa unui încărcător frontal, de tipul IFRON.
Bărbatul a fost găsit de către administratorul unei societăţi comerciale din oraşul Petrila, la un punct de lucru al firmei acestuia, a informat vineri Inspectoratul de Poliţie Judeţean (IPJ) Hunedoara.
Incidentul a fost relatat Poliţiei Petrila de către patronul firmei, joi seara, acesta menţionând că victima era decedată sub utilaj.
"Poliţiştii care s-au deplasat la faţa locului au identificat cadavrul unui bărbat în vârstă de 61 ani, angajat al societăţii, sub cupa unui utilaj de tip ifron, posibil strivit de componentele sale metalice", a precizat sursa citată.
Cazul a fost anunţat Inspectoratului Teritorial de Muncă (ITM) Hunedoara.
Poliţiştii au întocmit dosar de cercetare penală pentru ucidere din culpă şi nerespectarea măsurilor legale de securitate şi sănătate în muncă.
Corpul persoanei decedate a fost preluat şi transportat la Serviciul de Medicină Legală Hunedoara, în vederea efectuării necropsiei.